શુક્રવારે નાયબ મુખ્યમંત્રી નીતિન પટેલે પત્રકાર પરિષદ સંબોધી હતી. તેમણે અહીં જણાવ્યું હતું કે, કોંગ્રેસ દ્વારા ખેડૂતો મામલે ખોટી અફવાઓ ફેલાવવામાં આવી રહી છે. ભાજપ દ્વારા કોંગ્રેસના આ જૂઠ્ઠાણા અને ખોટા આરોપોનો પર્દાફાશ કરવા માટે સાચા સરકારી આંકડાઓ અને તથ્યો સાથે એક પત્રિકા બહાર પાડવામાં આવી છે. જેથી ખેડૂતોને સાચી વાતની માહિતી મળી રહે. આ પત્રિકાઓનું વિતરણ ખેડૂતોને કરવામાં આવશે. આ પત્રિકામાં ટાંકવામાં આવેલ મુખ્ય મુદ્દાઓ અંગે વાત કરતાં તેમણે કહ્યું હતું કે, ગુજરાતમાં વર્ષ 1994-95 સુધી કોંગ્રેસની સરકાર હતી, એ દરમિયાન ખેડૂતોની કુલ વાર્ષિક આવક 7 હજાર કરોડ રૂપિયા હતી. ત્યાર બાદ રાજ્યમાં ગુજરાતની સરકાર આવી અને આ વર્ષે રાજ્યના ખેડૂતોની કુલ આવક 1 લાખ 36 હજાર કરોડ છે.